text:
Bene bènnidos a su blog meu
Si podet allegare de totu rispetende, comente est naturale, sas règulas de educatzione (netiquette). Ma su prus, amus a faeddare de limba sarda e mescamente de limba sarda comuna
venerdì 15 giugno 2007
Sa limba sarda comuna est naturale, no est artifitziale pro nudda
«Sa limba sarda comuna bolet rapresentare una “limba pandela”, unu istrumentu de mediatzione pro potentziare s’identidade colletiva nostra rispetende totu sas variedades locales» si leghet in s’introdutzione de sa chirca.
«Sa limba sarda comuna est tzentrale e naturale» at naradu Roberto Bolognesi de s’Universidade de Amsterdam chi at fatu unu istùdiu pròpiu supra de sa limba comuna. Bolognesi, espertu de dialetologia computatzionale, at fatu un’analisi cumparativa intre sas variedades linguìsticas impreende unu mètodu istatìsticu obietivu.
«Comente podet èssere artifitziale si est sa matessi pro su 92% a su sardu chi est faeddadu in Abbasanta?» at sighidu su professore - «Est tzentrale ca est una variedade de mesania. Duncas no est campidanesu, no est nugoresu ma no est ne mancu logudoresu». A bandas de Abbasanta, finas Atzara non est distante meda (setzi su 11,94%), sighit Pattada de su 12,11%, Orane de su 20,55% finas a nch’arribare a Santu Juvanne Suergiu chi est sa variedade prus distante ma petzi de su 28,20%. Foneticamente sa LSC est sa matessi pro su 76,62% a sa variedade sarda prus distante. S’orgolesu, chi est una de sas variantes prus indedda, pro sa fonètica est distante Petzi de su 17,07%.
Juvanna Tuffu (dae sa rubrica Sa limba nostra de SardegnaVentirighe n. 51)
Pubblicato da lidone a 04:41 1 commento:
Su 58% de sos sardos bolet una forma iscrita ùnica de sardu
Su sardu non s’allegat a livellu istitutzionale ca paret chi non deghet. Ma si andamus a bìdere ite ant rispostu sos intervistados a sa pregunta “Ses de acordu a pònnere una forma iscrita ùnica pro sos documentos de sa regione sarda?”, amus a abbarrare ispantados. Su 58% de sos sardos est de acordu pro s’impreu de una forma iscrita ùnica. Duncas una pertzentuale manna meda. Custa est una pregunta chi at chertu a pònnere in su cuestionàriu su Presidente de sa Regione Soru ca boliat cumprèndere si una forma iscrita ùnica de sardu (chi b’est giai) sos sardos la bolent. Sa Giunta regionale, difatis, at adotadu su 18 de abrile de su 2006 sa limba sarda comuna (LSC). Unu fatu de importàntzia istòrica ca s’Istatutu de sa Regione est istadu bortadu in limba sarda pro sa prima borta.
Sa gherra a sa limba sarda.
A dolu mannu, medas (mescamente intelletuales) sunt sighende a fàghere sa gherra a sa limba sarda comuna. A bortas est gente chi no allegat su sardu, ma mancu su tataresu, su gadduresu o cale si siat àtera limba minoritària.
Àteras bortas est gente chi su sardu lu connoschet bene ma narat chi unu sardu ùnicu iscritu est contràriu a sas variantes locales. Est mescamente a custos chi bisòngiat a fàghere cumprèndere chi su fatu de iscrìere sighende unu istandard e règulas iscritas tzertas non cheret nàrrere pro nudda a èssere contra a sas variantes de cada bidda. Sa limba comuna “est una richesa manna” comente at naradu su presidente Soru in Paule. E no est unu perìgulu ca cadaunu sighit a faeddare in sa limba de sa tita sua, ma cando s’iscriet diat tocare a sighire tzertas règulas ca gosi càpitat in totue.
Bastat de pessare a su chi ant fatu in Catalugna o in Friuli, in ue b’at variantes medas comente in Sardigna ma nche sunt resèssidos a tènnere una limba istandard. E proite non lu devimus fàghere in s’ìsula nostra?
Criticas a sa limba sarda comuna
“Limba bona petzi in sos iscafales”, “limba chi non podet tènnere sa presuntzione de èssere una limba bia”, “sa limba comuna naschet giai morta”, “limba artifitziale”. E galu: “limba imbentada”, “limba burocràtica”.
(Custu artìculu, iscritu in limba sarda comuna, impreat unu sardu imbentadu?)
Àteros allegant de “livellamento lessicale”, cando su lèssicu est lìberu.
S’urtima cosa indigna iscrita in unu cuotidianu sardu est chi sa limba comuna est unu mommoti comente Frankenstein e chi est un OGM. Chie allegat gosi allegat dae su muntone: non connoschet petzi su sardu e sas règulas de sa LSC ma no at letu ne mancu sa chirca chi est istada illustrada in Paule.
Juvanna Tuffu (dae sa rubrica Sa limba nostra de SardegnaVentirighe n. 51)
Pubblicato da lidone a 04:34 Nessun commento:
Su sardu de oe e de cras
Master in comunicatzione e tradutzione de limba sardaEst istadu unu fatu ispantosu de m'agatare su 27 de Freàrgiu coladu in cuss'aula a pustis de annos medas. S'aula in ue apo fatu sa prima de su litzeu e in ue mi so diplomada.
A mi torrare a agatare in Nùgoro in cussu litzeu e in cussa matessi aula a pustis de tempus meda m’at torradu a conca ammentos medas.
Unu master interessante in ue, pro sa prima borta in bida mea, so sighende sas letziones in limba. Sa limba chi m'ant imparadu mamma e babbu. Sa limba de sa pitzinnìa ma finas sa limba de oe e de cras: su sardu.
Cussos chi sighint su master sunt totus laureados e sunt, su prus, de Barbagia.
Sighende sas letzìones s'imparant cosas medas : chi sa limba sarda at milli annos comente limba iscrita.
A dolu mannu, b’at una vernacolarizatzione e una folclorizatzione de sa limba. E s’iscoberit chi sos problemas de sa limba sunt medas: tantu pro nàrrere, chi sas limbas minoritàrias sunt prus de sete mìgia e cada annu nde isparint a su mancu una deghina. Finas sa limba sarda est in perìculu. E totu custu finas pro curpa de sa globalizatzione. Una globalizatzione culturale e linguìstica.
Ma mescamente Internet, chi est unu istrumentu de sa globalizatzione, podet èssere una manera de defèndere su sardu.
Ma b’at un àteru problema de cussiderare: sa mancàntzia de ufitzialidade. Su sardu non si impreat, tantu pro nàrrere, in sa pùblica aministratzione ma est tratadu petzi pro usu interpersonale.
Su master est unu tentativu de mobilitare risorsas umanas pro sensibilizare supra de sa limba.
Tocat a pranificare, duncas, risorsas umanas ma finas e mescamente risorsas econòmicas pro tutelare e promòvere sa limba
Ma pro totu custu sos master non bastant. Bi cheret finas una polìtica linguìstica, bi bolet s’asseradu de sa limba, comente cale si siat assessoradu. Una cosa gosi b’est, tantu pro nàrrere, in Catalugna in ue bi sunt finas medas istitutziones linguìsticas.
Sa finalidade de unu progetu de polìtica linguìstica est de superare sa diglossia: sa cumpresèntzia de duas limbas, ma in ue una est prevalente e est impreada in àmbitos formales, imbetzes s’àtera est impreada petzi in cuntestos informales.
Cumbenit, duncas, a superare sa diglossia e arribare a su bilinguismu. Ma custu b’at a essere cando sas duas limbas, in custu casu su sardu e s’italianu, ant a podere nàrrere totu alleghende dae una limba a s’atera.
Juvanna Tuffu (SardegnaVentirighe n.48)
Pubblicato da lidone a 04:21 Nessun commento:
Una limba pro s’identidade.
Finas cussos chi narant chi non connoschent sas variantes locales, sunt de acordu cun su fatu chi sas limbas locales devent èssere promòvidas e sustènnidas. Sas pessones intervistadas sunt de acordu chi sos pitzinnos siant incoragiados a allegare sas limbas locales e chi custu siat fatu in ìscola. Sa limba locale devet èssere imparada paris cun sa limba istràngia.
S'84,7 % de sos pitzinnos est in favore (su 57,3% de su totu e su 27,4% in parte) de s'impreu de sa limba locale in ìscola.
Pitzinnos. Sos pitzinnos intervistados tenent dae sos 6 a sos 14 annos e ant naradu chi ant una connoschèntzia bona de sas limbas locales: su 42,9% allegat e cumprendet una limba locale, 36,4% non l’allegat ma la cumprendet, su 20,7%, nen l’allegat nen la cumprendet.
Sa connoschèntzia creschet finas a sa 5^ elementare si faeddamus de sas pitzinneddas. A pustis, in sas fases imbenientes, creschet pro sos òmines e minimat pro sas fèminas. Ite limba chistionant sas mammas e sos babbos cun sos fìgios? Faeddant sa limba locale petzi su 16,5%, mentres allegant s’italianu su 66,2%. Sos babbos impreant cun sos fìgios òmines sas limbas locales, mentres cun sas fìgias faeddant s’italianu. Comente chi bi siat cun sos fìgios una casta de còdighe de complitzidade, cosa chi non b’at cun sas fìgias.
Juvanna Tuffu (dae sa rubrica Sa limba nostra de SardegnaVentirighe n.51)
Pubblicato da lidone a 04:13 1 commento:
Diferèntzias de gènere
Sas fèminas allegant sas limbas locales de mancu. Allegant de prus s’italianu finas cun sos amigos. Tantu pro nàrrere, in sa classe de edade 15-24 annos, sas fèminas chi faeddant sa limba locale sunt su 45,8% contra a su 61,5% de sos òmines. Sa matessi cosa capitat si s’abbadiant sas àteras classes de edade. In sas comunas cun prus de 100 mìgia abitantes sas fèminas chi l’allegant sunt su 49,3% contra a su 64,4% de sos òmines.
Custu no ispantat ca capitat in cada cuntestu plurilinguìsticu. Sos linguistas pro mesurare su balore de una limba dant cara a su tantu de sas fèminas chi lu chistionant. Sas limbas chi si imparant a sos pitzinnos si narant maternas ca sunt sas mammas chi imparant sa limba a sos fìgios. E, a dolu mannu, cun sos fìgios allegant pagu su sardu. Ma b’at un’ispiegatzione sotziològica pro custu: sas mammas faghent semper pro sos fìgios su mègius e a lis imparare s’italianu cheret nàrrere pro issas a los agiudare pro s’avenire issoro. Sa limba, duncas, est bida comente unu istrumentu de avantzamentu sotziale.
Juvanna Tuffu (dae sa rubrica Sa limba nostra de SardegnaVentirighe n.51)
Pubblicato da lidone a 04:06 Nessun commento:
Limba in perìgulu. A sos antzianos su sardu, a sos pitzinnos s’italianu
«Cada 15 dies morit una limba minoritària. Sa globalizatzione at allestradu custu protzessu. Sas variedades linguìsticas sunt bidas comente sa biodiversidade: si si perdet, perdimus una parte bona de su patrimòniu culturale nostru». At naradu Anna Oppo, sotziòloga de s’Universidade de Casteddu.
Sa limba sarda est in perìgulu ca totus narant chi la connoschent ma pagos l’imparant a sos pitzinnos. Segundu istùdios internatzionales una limba est in salude si b’at gente noa chi l’allegat. Si sa limba non benit tramandada arriscat de si nche mòrrere. Sa trasmissione intergeneratzionale est dèbile in famìlia e in ìscola. Petzi su 16,5% allegat sa limba locale a sos fìgios e su 3,8% in ìscola ebbia.
Juvanna Tuffu (dae sa rubrica Sa limba nostra de SardegnaVentrighe n.51)
Pubblicato da lidone a 04:03 Nessun commento:
"Le lingue dei sardi". Una chirca sotziolinguistica
Paule. “Le lingue dei sardi” est su tìtulu de unu addòviu chi b’at àpidu su 5 de Maju coladu. Sunt istados illustrados sos resurtados de sa chirca sotziulinguìstica fata dae sas Universidades de Tàtari e de Casteddu e cummissionada dae sa Regione sarda subra de s'impreu de su sardu e de sas àteras limbas minoritàrias faeddadas in Sardigna.
Paule est una bidda chi no est istada isseberada a casu ca s’agatat in su tzentru de s’ìsula e calicunu nd’at allegadu comente “epitzentru ètnicu de sa Sardigna”.
Sa nostra est un’ìsula chi tenet una richesa manna chi àteras regiones non tenent. Non si chistionat petzi su sardu, ma s’allegant finas àteras limbas: su tataresu, su gadduresu, su tabarchinu, su catalanu. Unu patrimòniu mannu chi arriscat de si pèrdere e, si non damus cara, sa limba nostra a bellu a bellu at a iscumpàrrere. No est catastrofismu. A dolu mannu, est custa sa beridade.
Segundu una chirca Istat sa Sardigna est italòfona. S’allegat mescamente s’italianu, a su puntu chi sa regione nostra nche colat sa mèdia natzionale. Sos datos de sa chirca sarda cunfirmant, a dolu mannu, su chi narat s’Istat.
2550 intervistas, 77 sas Comunas sardas interessadas, duos grupos de intervistados, unu de pitzinnos dae 6 a 14 annos, e unu de mannos. Sas preguntas de su cuestionàriu fiant medas e diferentes, ma una de sas prus importantes fiat sa de noe: “A bandas de s’italianu, intre sas variedades linguìsticas faeddadas in Sardigna cale connoschet mègius?” Est essidu a pìgiu chi su 68,4% de sa populatzione faeddat sa limba locale, su 29% la cumprendet e petzi su 2,7% non faeddat nen cumprendet cale si siat limba locale.
Sighende a lèghere sos datos si podet bìdere chi b’at gente chi faeddat su sardu petzi in tzertos cuntestos. L’allegant de prus cussos chi istant in sas biddas minores e cussos chi tenent una laurea chistionant su sardu de mancu de totu sos àteros. In su tzilleri, in su traballu e finas in ìscola s’impreu de sa limba locale est minimadu. Sas fèminas mescamente no allegant sas limbas locales in sas biddas issoro e sos fìgios los creschent in italianu in su 90% de sos casos. In famìlia cun sos antzianos si faeddat su prus sa limba locale. Cun sos mannois si chistionat mescamente in sardu, ma cun sos fìgios su prus in italianu. Sas limbas locales sunt impreadas de mancu dae sas còpias e dae sos giòvanos. Si si colat dae sa famìlia a sos cuntestos istitutzionales si podet bìdere chi su sardu est impreadu pagu.
Juvanna Tuffu (dae sa rubrica Sa limba nostra SardegnaVentirighe n.51)
Pubblicato da lidone a 03:32 Nessun commento:
Custùmenes de Ulìana
Custùmene ulianesu de òmine. Cantadores a tenore.
In su recuadru de bassu fèminas cun su custùmene ulianesu. Ulianesas chi sunt in sa profissione de santu Lussùgliu
In su recuadru de bassu fèminas cun su custùmene ulianesu. Ulianesas chi sunt in sa profissione de santu Lussùgliu
Tenores de Ulìana "Antoni Mereu"
Cussiderade chi custos chi cantant a tenore sunt totu pitzocheddos de 16 annos. Impromintent bene e sunt bravos aberu.
Pubblicato da lidone a 02:26 Nessun commento:
Boghes de Casteddusardu
M'est capitadu duos annos a como de m'agatare in Casteddusardu (chi in antis si naraiat Casteldoria)e intendere su coro chi cantaiat in crèsia. M'aiat fatu unu tzertu efetu, emotzionante meda, a su puntu de m'arpilire. Est bellu a andare in istiu, ma si si bolent ascurtare custas boghes galanas tocat de andare in tempus de Pasca, su "Lunissanti" comente narant sos abitantes de ie.
Pubblicato da lidone a 02:01 Nessun commento:
Umberto Eco e sa bellesa
Pubblicato da lidone a 01:58 Nessun commento:
Sa letura a sos tempos de Internet.
Comente sunt cambiadas sa letura e s’iscritura in custos urtimos annos? E comente sunt cambiadas cun Internet? Lèghere libros in su 2007 si podet galu?
Sunt pregontas chi sunt diventadas frecuentes. E custu est unu tema chi est istadu afrontadu dae meda gente e finas dae medas intelletuales. Duos sunt connotos e sunt Umberto Eco e Roger Chartier. Sun istados intervistados subra de custu argumentu dae su giornalista Enrico Regazzoni de su cuotidianu “La Repubblica” su 12 maju de su 1999.
Calicunu si dimandat si lèghere nche istragat. Segundu Chartier b’at àpidu unu cambiamentu de sas abitudines de sa letura. In antis si podiat lèghere unu libru in su letu prima de andare a corcare. Como su libru si podet lèghere in dae in antis a su computadore e cando unu bolet. B’at maneras medas de lèghere ma segundu Eco custas formas de letura esistiant giai dae su Medioevu ca podias abèrrere una pàgina de Virgìliu a casu, nche chircavas sa profètzia e poi tancaias su libru.
Cun Internet b’at maneras noas de lèghere e totus andant bene. B’at finas Cd-Rom in ue si podent annànghere cummentos sena cambiare su testu. Unu si podet chircare finas cale si siat libru, si lu podet iscarrigare dae Internet, si lu podet imprentare e a pustis si lu podet lèghere. Finas custu est unu modu de letura in Internet. Segundu calicun’ àteru bi diat èssere una casta de antagonismu intre su testu iscritu e intre su testu eletrònicu. Tocat de nàrrere chi su mundu eletrònicu cheret nàrrere letura mescamente. Sa Rete at revolutzionadu paritzas cosas ca in su matessi mamentu s’addòviant su testu, s’imàgine e su sonu e custu cambiat de su totu sa pràtica de sa letura. Cun Internet si sunt torradas a iscrìere sas lìteras, o comente si narat “sa e-mail”. Sa posta eletrònica at àpidu su mèritu de fàghere torrare a iscrìere chie no iscriiat prus dae tempus meda.
Eco narat chi su libru e Internet podent cunvìvere sena problemas mancari apant funtziones diferentes. Eco sighit narende chi no est beru chi su libru e Internet sunt inimigos. Bisòngiat finas de nàrrere chi una pertzentuale manna de gente chi navigat in sa Rete (allegamus de s’otanta pro chentu) in antis non leghiat nudda. Duncas podimus nàrrere chi est naschende una generatzione noa de letores de computadore.
Un’àtera pregonta chi tzertos intelletuales si ponent est custa: sunt sos iscritores a iscrìere sos libros? Paret chi nono, ca su libru chi leghimus non l’at fatu s’autore suo ebbia. E pro ite? Ca b’at chie iscriet, chie curregit, chie imprentat. Cadaunu tenet una funtzione pròpia e duncas unu libru tenet prus de unu babbu. Como cadaunu podet devènnere unu iscritore ca bastat de impreare cale si siat programma eletrònicu e gasi podet iscrìere, curregire, e in antis de imprentare podet isseberare sos caràteres, sos formados e sa gràfica chi si preferit.
J. T.
Sunt pregontas chi sunt diventadas frecuentes. E custu est unu tema chi est istadu afrontadu dae meda gente e finas dae medas intelletuales. Duos sunt connotos e sunt Umberto Eco e Roger Chartier. Sun istados intervistados subra de custu argumentu dae su giornalista Enrico Regazzoni de su cuotidianu “La Repubblica” su 12 maju de su 1999.
Calicunu si dimandat si lèghere nche istragat. Segundu Chartier b’at àpidu unu cambiamentu de sas abitudines de sa letura. In antis si podiat lèghere unu libru in su letu prima de andare a corcare. Como su libru si podet lèghere in dae in antis a su computadore e cando unu bolet. B’at maneras medas de lèghere ma segundu Eco custas formas de letura esistiant giai dae su Medioevu ca podias abèrrere una pàgina de Virgìliu a casu, nche chircavas sa profètzia e poi tancaias su libru.
Cun Internet b’at maneras noas de lèghere e totus andant bene. B’at finas Cd-Rom in ue si podent annànghere cummentos sena cambiare su testu. Unu si podet chircare finas cale si siat libru, si lu podet iscarrigare dae Internet, si lu podet imprentare e a pustis si lu podet lèghere. Finas custu est unu modu de letura in Internet. Segundu calicun’ àteru bi diat èssere una casta de antagonismu intre su testu iscritu e intre su testu eletrònicu. Tocat de nàrrere chi su mundu eletrònicu cheret nàrrere letura mescamente. Sa Rete at revolutzionadu paritzas cosas ca in su matessi mamentu s’addòviant su testu, s’imàgine e su sonu e custu cambiat de su totu sa pràtica de sa letura. Cun Internet si sunt torradas a iscrìere sas lìteras, o comente si narat “sa e-mail”. Sa posta eletrònica at àpidu su mèritu de fàghere torrare a iscrìere chie no iscriiat prus dae tempus meda.
Eco narat chi su libru e Internet podent cunvìvere sena problemas mancari apant funtziones diferentes. Eco sighit narende chi no est beru chi su libru e Internet sunt inimigos. Bisòngiat finas de nàrrere chi una pertzentuale manna de gente chi navigat in sa Rete (allegamus de s’otanta pro chentu) in antis non leghiat nudda. Duncas podimus nàrrere chi est naschende una generatzione noa de letores de computadore.
Un’àtera pregonta chi tzertos intelletuales si ponent est custa: sunt sos iscritores a iscrìere sos libros? Paret chi nono, ca su libru chi leghimus non l’at fatu s’autore suo ebbia. E pro ite? Ca b’at chie iscriet, chie curregit, chie imprentat. Cadaunu tenet una funtzione pròpia e duncas unu libru tenet prus de unu babbu. Como cadaunu podet devènnere unu iscritore ca bastat de impreare cale si siat programma eletrònicu e gasi podet iscrìere, curregire, e in antis de imprentare podet isseberare sos caràteres, sos formados e sa gràfica chi si preferit.
J. T.
Pubblicato da lidone a 01:12 Nessun commento:
Iscriviti a: Post (Atom)


c: text/html

text:
mercoledì 24 dicembre 2014
Paschighedda o Pasca de Aprile
ULS Comuna de Lodine
Paschighedda o Pasca de Aprile
Sa die de Pasca su prèide naraiat totus sas prìorissas de totu s’annu: sas de corpus dòmini o de Deus, sas de sa Madonna e de s’Assunta. Custas fiant sas priorissas mannas chi depiant islimpiare sa crèsia, pònnere sos frores, sas tivazas recramadas e ammaniare totu su chi bi cheriat po sa festa.
A azudare sa prìorissa bi fiant sas zuradas. Su mèrcuris santu sa priorissa daiat a custas zuradas su “paneri”, chi diat a èssere: pane de fresa (12 panes), durches, un’ampulla de binu, marigosos e sas puddighinas, semper una dosina.
Sas formas de custas puddighinas fiant a culumba o, si nono, a coroneddas e las pintaiant cun unu temperinu. Cheriant lassadas pasare in sas grandizolas, bene cucuzadas pro las fàghere pesare bene.
Cando aviant bene pesau, s’aperiant cun una lepa e l’istichiant unu pagu de simbula a intro.
Innantis de che las bestire, su forru depiat èssere bene lìmpiu, a sas puddighinas depiant èssere biancas.
Po lu pulire bene su forru lu depiant isbrassiare, mundare cun d’un iscopile fatu de erba de buddùriu.
A pustis chi c’avant islimpiau, ch’istichiant sas puddighinas a intro e che lu serraiant e tuppaiant pro còghere menzus, a bellu, una pariga de oras.
Joyce Mattu
martedì 23 dicembre 2014
Sos trighinzos de Ortzai
Sos tringhinzos de Ortzai
Su cumonale de Ortzai giughet bìndighi Trighinzos o bighinados :
I. S’arreconza, ca narant chi bi fut unu riu a curtzu, chi si mutiat su rivu de sas conzas ;
II. Elisea, in ue che colat s’istradone ;
III. S. Anastàsio, narant chi su nùmene benit dae una crèsia ;
IV. Preda de Pistis, chi diat a èssere unu contone o unu montigheddu
V. Gortomannu, logu mannu apertu, innoghe narant chi fut sa bidda e incumintzat su monte.
VI. Sant’Antoni, chi narant chi benit dae una cresiedda de Sant’Antoni Abate, in ue bi fut puru sa domo de su Sòtziu pro assegurare de su bestiàmene.
VII. Serra de Pulis, fatu totu de gutureddos chi che serrant sa bidda in s’ala arta.
VIII. Loddorai, paret chi su nùmene benzat dae unu sambenadu de sos Loddos, chi istavant in cuddas rocas de granitu. Paret puru chi las ant distrutas bia a su 1728 po fàghere sas domos de su Retore
IX. Drovennoro, narant chi fut s’ala antiga de sa bidda, e sa parte menzus mantesa puru.
X. Murui, narant chi benit dae “zente chi no aggradavat a sa bidda”. Est in su zassu prus artu de sa bidda, in ue como b’at sa caserma betza.
XI. Lugurzis, est sa parte de lacana, chi abbarrat in mesu de sa bidda. In mesu ke colat su rivu chi est inghiriau dae su ponte de sus e dae su Serrone o ponte de jos(so), o si nono su ponte de Serrone
XII. Sa Carrela, istradone largu, est una fratzione de sa biddha chi abbarrat in s’ala bassa.
XIII. S. Giovanni, dae sa crèsia, pro S. Juvanne Battista, Cambone, fratzione de artu chi abbarrat a manca de su riu.
XIV. S. Barbara, dae sa crèsia, chi abbarat in s’ala arta
Testimonia de Franco Noli
Iscritura Joyce Mattu ULS Comuna de Ortzai 2007
lunedì 22 dicembre 2014
mercoledì 3 dicembre 2014
martedì 2 dicembre 2014
Estemporànea
Oe mi so frimmada, frimmada a ti pentzare!
E apo prantu ca àteru non potzo cando ti pentzo
Pro custu curro e curro cada die, lassende a un’ala
Su chi sutzedet. Ca si nono mi depo frimmare e preguntare
E pistighingiare! Mi depo preguntare a gh’ite in custa terra b’at galu sa gherra
A gh’ite comente naraias semper tue non s’investit in sa cultura,
a gh’ite non si ponet su dinare pro fagher connòschere pòpulos, pro lis torrare s’istòria issoro,
pro si cunfrontare cun sos àteros pòpulos chi ant a bènnere a domo nostra e nois a domo issoro.
Ca si mi frimmo ti bido preguntende-di ite bi faghent sos pastores in antis de sa bursa de Milano???
“depiant protestare a in antis de sos meres chi l’imponent su prètziu de su late!! Depiant andare dae sos buginos de sa Regione a li nàrrere de fàghere su dovere issoro, de rispetare su prètziu de su late, de non gastare su dinare ma lu pònnere pro sos benes e su triballu nostru, triballu de sa terra, de su mare, de sa gente!!!!!
Ma comente??? issos chi podiant esser meres de su triballu issoro!!! Chi los apo connotos prontos a sa rivolutzione!???
Ca si mi frimmo ti bido in moimentu dae Roma a Casteddu a Nùgoro a Ovodda,
ti bido andende in cada bidda de custa Sardigna chi est dromminde! Narende a totus: ischidade gente! Tocat a si mòere, tocat a protestare, tocat a calare in pratza totu paris
ca nos sunt mandighende su pane chi produimus, ca sunt furende s’abba a sa gente,
ca sunt batende a s’afoghìgiu cada òmine e cada fèmina e non permitint de àere una famìlia e non permitint de chescher gente e non giughent a no c’andare dae domo nostra dae sa terra nostra!!!!
Ca sunt boghende sos giovanos e pistende sos mannos!
Ischidade gente!!! Aias naradu tue! Ca custos non tenent diritu perunu,
ca sunt unu muntone de parassitas!
A gh’ite non si cumprendet galu chi andaiant bene cuddas sotziedades de gianas ue si biviat in paghe e amistade intra òmines e fèminas, intra custos e sa natura, ue si connoschiat e baliait sa luna!
Joyce Mattu
lunedì 1 dicembre 2014
Biblioteca Gavoi
“Sa biblioteca de Gavoi est aperta cada die e s’òràriu suo est istadu ismannigadu”. Custa sa noa, chi in tempus de trincos faghet de sa Comuna de Gavoi, un’ente balente e chi dat cara a sa cultura e a totu su chi li pertocat. "Sa biblioteca – ispricat s’assessore cumonale a sa Cultura Elena Mastio – est a intro de bidda, in su coro de sa bidda e totu a curtzu de sas iscolas primàrias. S’oràriu de intrada e de essida est bonu pro totus, ca est aperta su lunis, su mèrcuris e su chenàpura dae sas 8 e mesu a mesu die e mesu a mangianu e dae sas 3 e mesu a sas 6 e mesu a borta de die, su martis e su giòbia dae sas 8 e mesu a mesu die a mangianu), gasi comente est bona s’istrutura chi giughet 180 metros cuadros cun una lughe manna e bona. S’oferta de su materiale libràriu est manna a beru e est garantida dae sa possibilidade de s’imprèstitu interbibliotecàriu, chi si faghet intra sas bibliotecas chi apartenent a su Consòrtziu de Pùblica letura S. Satta” . Chistione de importu mannu est “su contributu a crèschere chi est coladu dae su 0,39 a pessone a 1 èuro, pro contribuire a sas ispesas de funtzionamentu e de sa gestione de su personale, cunforme a su chi retzitat s’artìculu 8 de s’Istatutu de su Consòrtziu Pùblica letura Sebastiano Satta”.Elena Mastio annùntziat puru chi dae su mese de maju, at a torrare a apèrrere su Museo “Casa Porcu Satta”: “pro s’annu 2014, amus dèpidu agatare solutziones divertzas pro garantire su servìtziu de sa biblioteca, ca su personale usufruit de su part time verticale e in tempus de cugedu de sos traballadores ordinàrios, amus dèpidu garantire su servìtziu cun unu traballadore in mobilidade in deroga, in regime de s’impreu da sa Comuna matessi. Totu custu ca sos lìmites impostos dae su patu de istabilidade e dae sa normativa chi astringhet meda pro su chi pertocat sas assuntziones a sa cale sos entes locales si depent addecuare. Siat comente si siat, s’òraiu de apertura de sa biblioteca st ismannigadu e sa Casa Museo at a torrare a àperrere “gràssias a unu finantziamentu regionale chi incruit, s’inserimentu de àteras duas unidades chi pro sèperu de s’amministratzione cumonale, sunt istadas formadas in ghentina”.
Iscriviti a: Post (Atom)

robotstxt: allowed

filter: keep


text:
(S’úrtima nova) – Casteddu, 30 de su mesi de martzu – Unu rispàrmiu bellu, su de sa Portovesme srl, chi po dissipai is fumus de atzarxeria iat a ai depiu spendi pagu prus de 400 milla eurus a su metru cubu, e chi, spendendiddus a sa cuada in su muntronaxu de Sètimu, bogàt de buxaca scéti cincu eurus. A ddu cunfirmai ainnantis de is giugis de su tribunali, presidenti Massimu Poddighe, est stétiu Marianu Natale, chi in su 2007 comandàt su Noe de is carabineris. Su costu de su trasportu – at acrarau Natale – furiat de 250-300 eurus a càrrigu. Epuru furiat prus fàtzili portai is arrefudus in su muntronaxu e ddus fai ammasturai cun àterus materialis, fadendi a manera chi is fumus de atzarxeria de s’istabilimentu s’essant tramudaus in materiali po su fundu de is istradas. Intre is imputaus de is riatus acapiaus a su manixu ddoi funt: s’aministradori únicu de sa Tecnoscavi Massimu Pistoia, is traballadoris de sa sotziedadi Istèvoni Puggioni e Giuannipaolu Puggioni e Larbi El Oualladi. A giudítziu puru su cordinadori de s’area chímicu-analìtica de sa Tecnochem Danilu Baldini e su gestori de su Gap service Lambertu Barca. Sighi a ligi ‘Portovesme srl: is rispàrmius chi ferrint a is sardus e sa Sardigna’
(IlMinuto) – Casteddu, 30 de su mesi de martzu – Ita est s’Imu? S’Imu est sa pagamenta Munitzipali Única, introdusia comenti tassa in cambiu de s’Irpef asuba de is réditus fundiarius de is segundus domus, e de s’Ici, introdusia in 1992 e diventada luegu una de is intradas prus importantis in su bilantzu de is Comunus, primu chi fessat annuddada po is primus domus. Est inerenti a s’Imu casteddaia s’apellu chi Maria Grazia Caligaris, presidenti de s’assótziu Sotzialismu diritus e reformas, fait a s’aministratzioni comunali de sa primu tzitadi de sa Sardigna. “Sa realidadi casteddaia – si ligit in d-una nota de imprenta – contat unu númeru mannu de tzitadinus disàbilis chi fatufatu bivint de una pensionedda de pagu prus de 270 eurus cun is babus e i mamas antzianus meris de s’imòbili innoia bivint. Sighi a ligi ‘“Imu prus bàscia po is disàbilis e is famílias insoru”: s’apellu de Sdr a su Comunu de Casteddu’
(IlMinuto) – Casteddu, 30 de su mesi de martzu – Sa Giunta Regionali, a pabas de sa proposta de s’assessori de sa Pública Istrutzioni, Benis Culturalis, Informatzioni, Ispetàculu e Sport, Sergio Milia, at aprovau in is diris passadas su programa po is celebratzionis de sa festa de su pópulu sardu, “Sa Die de sa Sardigna“. Diversas is propostas comemorativas, culturalis e de ispetàculu po amentai is avenimentus chi culminànt su 28 de su mesi de arbili de su 1974 cun sa bogada de is Piemontesus. Is comemoratzionis prevìdias ant a animai teatrus, iscolas, comunus, pratzas, e diversas istradas de s’ísula. Sighi a ligi ‘”Sa Die de sa Sardigna”. Sa Giunta aprovat su programa de is celebratzionis’
(IlMinuto) – Casteddu, 30 de su mesi de martzu – Est stétia inaugurada su 9 de su mesi de martzu passau e s’at podi amirai fintzas a su 30 de su mesi de cabudanni de su 2012 in is aposentus de su Museu Naturalisticu de su Territóriu “G. Pusceddu”, a 4 chilómitrus de Biddanoa de Forru, sa mostra “De Ateni a oi: disfidas olimpicas”. Un’aparada, cussa dedicada a su tema de is Olimpiadis, chi ant otentu s’arreconnoscimentu de su C.O.N.I pighendi s’amparu morali. S’amigàntzia, sa disfida asuba de su fadiori, de is calidadis de sa personi e asuba de sa lealdadi, s’arrespetu po is símilis nostrus, s’arrefudu de dógnia ratzismu asuba de sa ratza, de sa religioni, de su pentzu políticu, asuba de su sessu, funt calencunu intre de is printzipius prus nóbilis de s’”olimpismo”. Sighi a ligi ‘Mostras: in su Museu Naturalisticu de su Territóriu G.Pusceddu “De Ateni a oi: disfidas olimpicas”’
(S’úrtima nova) – Casteddu, 29 de su mesi de martzu – In is tribunalis de sa Sardigna no si podit chistionai su sardu. Est cantu est acontéssiu gióbia passau a Doddore Meloni in su tribunali de Aristanis, po su protzessu chi ddu bit acusau, impari a àterus indipendentistas de Paris, de riatus ambientalis i edilitzius in s’ísula de Malu Entu, proclamada república in su 2008 de Meloni etotu. Su “presidenti” de Malu Entu at pediu de podi arraspundi a is acusas in sa língua de bratzolu sua, su sardu, ma sa dimanda sua at biu sa contrariedadi frima de su prúbbicu ministeru Armandu Mammone. Po is cunclusionis e sa senténtzia su protzessu est stétiu atrassau a s’11 de su mesi de làmpadas. Asuba de cantu est acontéssiu fueddat atressu de una nota de imprenta Su Comitadu pro sa limba sarda: “Su Comitadu pro sa limba sarda […] protestat cun fortza po s’intolleràbili ategiamentu de discriminatzioni linguìstica fata [...] de su prúbbicu ministeru Armandu Mammone in su protzessu a Doddore Meloni”. Sighi a ligi ‘Violatzioni de is diritus tzivilis po su protzessu contra a Meloni. Su Comitadu pro sa limba sarda: “Àtera violatzioni de is diritus tzivilis e linguìsticus de is sardus”.’


text:
S’acentu
Una chistioni chi no est stétia pigada cun meda frimesa est cussa de s’acentu. In totu s’arrumanzu agataus acentaus sceti otantanoi fuedhus, chene de craculai is fuedhus truncaus. Sa mellus pati de custus fuedhus acentaus dhui funt sceti una borta ebbia, e nimancu sa primu borta chi benint imperaus. In prus eus averiguau ca candu Antoni Cossu ponit s’acentu no imperat una arrégula frima, unu postu fissu, ca agataus s’acentu imperau fintzas in sa perùrtima boxali mancai sceti in is primas binti pàginis de s’arrumanzu:
Fuedhus cun s’acentu in sa perùrtima boxali
pitzinnìa 15 , aìzis 16, pitìos 16, naraìat 16, narìa 17,
agataus in totu cincu fuedhus, de immoi a innantis, de fuedhus acentaus in sa perùrtima boxali no nci ndi funt àterus.
Fuedhus cun s’acentu in s’ùrtima boxali
gafè 7, movidì 31, nc’è 36, citì 37, 80, tiellà 38, possè 42, sì 51, mì 54, tafetà 59, già est 54, vostè 64, trancidì 75, arrù 86, naramì 86, 106, alè 91, passamì 106, tè 110, Marceddì 119, cumò 131, sciò 140, legidì 144, Lanusè 159. Sighi a ligi ‘“Piessinnus me in sa scridura de Antoni Cossu in s’arrumanzu Mannigos de Memoria”’


text:
Architectura Georgiana
Architectura Georgiana est genus aedificiorum aedificatorum quattuor regibus Britannicis regnantibus, qui alius alium sequentes omnes Georgius nominati sunt, scilicet Georgius eius nominis primus, Georgius secundus, Georgius tertius et Georgius IV. Architectura Georgiana est pars aetatis Georgianae dictae.
Magnum opus artis est liber Vitruvius Britannicus a Scoto Colen Campbell inscriptus.
Inclutum architecturae Georgianae exemplar in Novo Mundo est Mons Vernonius, domus Georgii Washingtonii.


text:
mercoledì 11 aprile 2012
Lingua sarda: sa Regioni si fatzat arrespetai
de Giampaolo Pisu (*)
Apustis de sa chistioni de sa ratìfica de sa Carta Europea de is Lìnguas Minoridàrias, calincuna cosa incumintzat a si torrai a movi in contu de lìngua sarda. Su Consillu Comunali de Sàrdara, cumenti est stètiu giai pubblicau in custu blog, at aprovau unu o.d.g. innoi si pregontat a sa RAS chi si fatzat balli cun s'Ufitziu Scolàsticu Regionali po fai arrespetai s'art. 4 de sa L 482/99, in sa parti innoi narat ca is mòdulus de pre-iscritzioni depint cuntenni sa pregonta "Volete che si insegni la lingua della minoranza/sardo ai vostri figli?". Sa pròpiu delìbbera in custas diis funt adotendi-dda in comunus/provìntzias medas de s'ìsula, de cabu de giossu a cabu de susu. Tocat a aciungi puru ca est brègungia chi si depant strobbai totu custus consillus comunalis/sìndigus po una cosa chi depiat essi giai fata po lei. Su consilleri regionali de su Pd Giuseppe Cuccu, de Sàrdara issu puru, at presentau una interrogatzioni a s'assessori a sa Cultura pròpiu asuba de custa chistioni.
Speraus sceti chi sa Regioni, chi depit tenni sa regia po su chi spetat a sa polìtiga linguìstica, si fatzat arrespetai e pretendat su chi narat sa lei de su Stadu, in d-una scola chi, tocat a arregordai, mancai statali, s'agatat in domu nosta.
Speraus puru chi asuba de sa chistioni lìngua ddoi siat un'interessu chi tochit sa sensibbilidadi de totu is partidus, chi siat trasversali e chi in sa Regioni duncas si movant totus a una conca, chi siat ocasioni po uniri e no po partziri!
Eus a sighiri cumenti si spòddiat custa chistioni de importu mannu po su benidori de sa lìngua nosta e de is sardus, po biri puru chi eus a podi sighiri a si nai "populatzioni" o "pòpulu" .
(*) delegau a sa Lìngua Sarda - Sàrdara
Publicadu dae zuannefrantziscu a sas 08:18
Etichette: Limba sarda
Nessun commento:
Iscriviti a: Commenti sul post (Atom)


text:
Appello: Grazia Deledda nel canone della letteratura italiana
Ultimo aggiornamento (Martedì 30 Novembre 1999 00:00) Venerdì 19 Ottobre 2012 21:26
Al Presidente della Repubblica On. Giorgio Napolitano
Al Ministro della Pubblica Istruzione On. Francesco Profumo
Alla Ministra delle Pari Opportunità On. Elsa Fornero
Nel programma di letteratura italiana del prossimo concorso per insegnanti della scuola pubblica sono presenti 35 scrittori maschi e una sola donna, Elsa Morante. Tra i nomi possibili della Letteratura Italiana, è assente una delle più grandi scrittrici italiane del XX secolo, il premio Nobel Grazia Deledda, peraltro ampiamente trascurata nei programmi scolastici curriculari. Esiste una cecità selettiva verso la rappresentatività femminile e verso i meriti delle donne che evidentemente colpisce anche il Ministero della Pubblica Istruzione.
Leggiamo ancora che le donne non dovrebbero chiedere una quota del 50% di presenze in tutti i luoghi decisionali, ma chiedere invece il riconoscimento del “merito”. Eppure, per questa donna sarda, neppure il premio Nobel è “merito” sufficiente.
Grazia Deledda è una donna che rappresenta le scrittrici e gli scrittori sardi che hanno reso grande la letteratura italiana. Noi vogliamo che i giovani la conoscano e la studino per il suo importante contributo culturale e che gli insegnanti delle nostre figlie e dei nostri figli la inseriscano nei programmi didattici.
Chiediamo che il Ministro dell’Istruzione reintegri Grazia Deledda nel canone della letteratura italiana nei prossimi concorsi. Per la dignità delle donne. Per il riconoscimento culturale della Sardegna.
Sassari, 19 ottobre 2012
Se Non Ora Quando, noiDonne 2005, Donne in Carrelas
Francesco Abate, Giuliana Altea, Manlio Brigaglia, Marisa Brigaglia, Alberto Capitta, Gabriella Contini, Geppi Cucciari, Francesco Cucca, Maria del Zompo, Marcello Fois, Paolo Fresu, Elena Ledda, Fabiola Ledda, Annalena Manca, Alberto Masala, Savina Dolores Massa, Antonietta Mazzette, Maria Antonietta Mongiu, Michela Murgia, Cristina Nadotti, Paola Pittalis, Bianca Pitzorno, Marina Saba, Anna Saderi, Silvia Sanna, Flavio Soriga, Paola Soriga.
Liberos, Sardegna Democratica, Donne di Carta, Libreria Lilith di Carbonia, Voltalacarta Editrici, Libreria Odradek Sassari.
Elisabetta Addis, Carmen Anolfo, Francesca Detotto, Francesca Fantato, Rita Nonnis, Ninni Tedesco, Maria Giuseppina Doria, Anna Anolfo, Maria Adelaide Princivalle, Raimonda Fois, Angela Chessa, Marco Tolu, Erica Gazzoldi, Barbara Belotti, Daniela Serra, Sarna Galli, Stefania Curti, Ilaria Onorato, Maria Luisa Vargiu, Esmeralda Ughi, Maria Teresa Anolfo, Fiorenza Serra, Chiara Pibiri, Agnese Onnis, Sandra Giuliani, Anna Lai, Rita Sanna, Giulia Carbonaro, Paola Scarpa, Fabrizio Oppo, Caterina Pinna, Rosa Atzori, Luciana Pisano, Claudia Sanna, Salvatore Carboni, Salvatore Barrocu, Enza Chironi, Paolo Madeddu, Alessandra Raggio, Gigi Florenzano, Mario Pingerna, Tore Sanna, Vanni Lai, Luigi Martinetti, Maggie Lorelli, Piero Careddu, Arnaldo Cecchini, Emiliano Longobardi, Anna Tanda, Peppone Tinnirello, Barbara Vargiu, Isabella Meloni, Agnese Onnis, Lorenza Squintu, Daniele Monachella, Cinzia Cossu, Pierina Cilla, Marco Bogana , Margherita Pedde, Sara Galli, Giovanni Fancello, Barbara Tetti,Francesco Pinna, Bruno Paba, Marta Guarino, Nunzia Visioli, Gianmarco Murru, Carla Bianchina, Giovanni Manunta ( Pastorello), Paola Frogheri, Paola Rizzu, Salvatore Marino, Giulia Sini, Giuseppina Azzena, Samuele Dore, Alessio Onnis, Gavino Mele, Leonardo Raggio, Carla Righi, Gavina Masia, Giovanna Bonu, Elena Tocco, Giuseppina Cubeddu, Rita Cecaro, Marco Caria, Nicolino Camboni, Antonmichele de Tura, Anna Borghi, Paola Careddu, Gino Pirisi, Sara Unali, Leonardo Boscani, Piergiorgio Annicchiarico, Antonella Cuccu, Elena Piredda, Giuseppe Tecleme, Matteo Pirisi, Ivana Gala, Paola Conticelli, Luana Farina, Giovanni Campus, Sergio Scavio, Lalla Odoni, Luca Losito, Rosario Musmeci, Guido Melis, Giovanni Salis, Carlo Dearca, Alberto Valenti, Paola Conticelli, Salvatore Palita, Laura Pulina, Michelle Kramers, Adelaide Novembre, Santiago Montrès, Luca Sanna, Antonio Fois, Giusi Figari,Loredana Marongiu, Maria Sechi, Roberto Casalini, Laura Mureddu, Gian Piero Carta, Caterina Brau, Marco Usmanov Mura, Maria Luisa Pinna, Andrea Deriu, Marco Idini, Grazia Brundi, Ruggero Roggio, Gianpaolo Mameli, Annalisa Pistidda, Antonio Pitzoi, Zaira Zingone, Barbara Tidore, Angelo Vargiu, Stefano Flore, Antonio Mannu, Giuseppe Sassu, Giustina Pruneddu, Ida Ponzeveroni, Rosanna Oliva, Luisella Casu, Rosanna Pinna, Aurelio Cossu, Amelia Pigliaru.
Per le adesioni è stata aperta la mail Questo indirizzo e-mail è protetto dallo spam bot. Abilita Javascript per vederlo. ed è stato creato un gruppo facebook “graziadeleddasnoq”per seguire la vicenda.
Referenti:
Se Non Ora Quando
Elisabetta ADDIS
Viale Adua 13
07100 Sassari
Tel 3382872041
Mail Questo indirizzo e-mail è protetto dallo spam bot. Abilita Javascript per vederlo.
noiDonne 2005
Sede Legale: V.le Caprera 18 B – Sassari
Spazio Socie: Via P. Jolanda 79 – Sassari
Tel 3402877778
Mail Questo indirizzo e-mail è protetto dallo spam bot. Abilita Javascript per vederlo. – Sito www.noidonne2005.org
Donne in Carrelas
Carmen Anolfo
Via Napoli 2
07100 Sassari
Tel 3333335386
Mail Questo indirizzo e-mail è protetto dallo spam bot. Abilita Javascript per vederlo.


text:
Buddhismu
Articulu in campidanesu
Su Buddhismu, iscritu puru buddismu, est sa disciprina ispirituali nascia de s'esperièntzia mìstica bivia de su personagiu istoricu Siddhārtha Gautama, ca si podit cumprendiri me is letzionis suas, fundadas a susu de is «Cuatru Nobilis Beridaris». Cun Buddismu s'indicat puru totugantas is tradusiduras, sistemas de pentzamentu, praticas e tecnicas spiritualis, individualis e devotzionalis chi tenint in comunu su chi at cicau de imparai Siddhārtha Gautama, Buddha, a s'umanidadi intrea; s'istoria de su buddhismu chistionat de s'isvilupu suu cumintzendi de su séculu VI a.C., in Asia orientali in manera printzipali, (India, Tibet, Tzina, Corea, Giaponi, Indotzina), e, de su séculu XX in Europa e me is Istadus Unius de America puru.
Siddhārtha Gautama, nominau Shakyamuni (su sabiu de sa tribù Shakya), at biviu me s'India de su Nord a intru de su 563 a.C. e su 483 a.C. (is urtimus istudius, a pustis de is annus noranta, proponint commenti datas de nascimentu e mòrti de su Buddha is annus 480 a.C. e 400 a.C.). Buddha, est a nai «su chi est scidu», est nasciu duranti su biagiu ca depiat potai s'arreina Maya, pobidda de su nobili gherradori Suddhodana, a iscendiai su primu fillu in sa dommu de su babbu. Ma sa traditzioni narat ca sa giovana no arrannescendi a lompiri in sa dommu aiat depiu iscendiai in unu boschixeddu (a Lumbini in su sud de su Nepal), ponendi a su mundu su chi at a bessiri su Buddha. A innantis de cummintzai sa cica sua spirituali, issu biviat in s'arrichesa e in sa comodidadi, in su palatziu de su babbu. Candu fiat acanta de fai trint'annus bessit de su palatziu e in cuatru ocasionis diferentis bit unu pipieddu, unu mobadiu, unu omini beciu, e un'interru. Custas esperièntzias ca po issu fiant noas dd'ant a fai arraxonai a susu de sa vida cummintzendi a elaborai su chi at a essìri su fundamentu de su pentzamentu buddista: arrisolviri is cuatru "sunfrimentus" fondamentalis de sa vida: nascimentu, mobadia, beciesa, mòrti.
Cuntenutu
- 1 Is fundamentus de su Buddhismu
- 2 Diversas maneras de s'acostai a sa definitzioni de Buddhismu
- 3 Bibliografia
Is fundamentus de su Buddhismu[modìfica | edit source]
A s'orìgini e a fundamentu de su Buddhismu agataus is Cuatru Nobilis Beridadis (ariya-sacca). Narant ca su Buddha, meditendi a suta de sa ficus religiosa, ddas cumprendit in su momentu de sa scidada spirituali sua. Issas funt nominadas in su "Dhammacakkappavattana Sutta" (in limba pāli o "Dharmacakrapravartana Sutra" in sanscritu) est a nai in s'"Allegàda de su ponniri in motu s'arroda de su Dhamma" (Dharma in sanscritu).
Est sa prima allegàda pùbbrica de su Buddha, fata in su parcu de is gazellas no atesu meda de Sarnath acanta de Benares in su 528 a.C. a s'edadi de 35 annus, a pustis de essìri lompiu a sa "scidada spirituali" in sa bidda de Bodhgaya de s'istadu de su Bihar (unu de s'istadus prus pagu arricus de India), connosciu commenti "satori" in su Buddhismu Zen. Custa allegàda est connota puru commenti "Allegàda de Benares", fundamentali po su Buddhismu; de custa prima allegàda pùbbrica nascit sa prima comunidadi buddhista (sangha) formada propriu de cussus cincus eremitanus ca a pustis de ddu aì sighiu po tempus meda dd'aiant abbandonau po sa pagu fidùcia chi teniant.
In custa allegàda si identificat su Buddhismu commenti "Su Caminu de Mesu" (majjhimā patipadā) innui si cunsiderat ca sa manera prus giusta de si cumportai s'agatat in sa linea de mesania de sa cunduta de vida, evitendi is ecessus e is assolutismus, cantu su lassismu e s'abbandonu.
In s'ocasioni de custu sermoni su Buddha afirmat is "Cuatru Nobilis Beridadis", frutu de sa "scidada spirituali" scrufia.
Is cuatru nobilis beridadis[modìfica | edit source]
- Dukkha: "esistit su sunfrimentu esistentziali".
In sa vida de s'omini ddui est unu sunfrimentu de tipu esistentziali de candu nascit: custu est depiu a s' impossibilidadi de permanèntzia de sa situatzioni esistentziali chi acumpangiat s'Omini de su nascimentu e po efetu de su nascimentu suu chi est aciufau in su "saṃsāra".
Custu sunfrimentu esistentziali si scoviat i no est sceti avértiu candu si bit s'inevitàbilidadi de sa mobadia, de sa beciesa e de sa mòrti, ma puru candu seus custrintus a su cuntatu cun su chi no amaus commenti, po esempiu, connessionis, relatzionis, connoscèntzias cun personas, cosas o fatus ca si dispraxint.
Ma no est sceti in custas circustàntzias ca s'intendit: su sunfrimentu esistentziali si scoviat i est avèrtiu puru candu custrintus seus a sa separatzioni de su chi amaus, commenti candu seus privaus de bisionis, sonus, fragus, saboris o sensatzionis de aprapuddu disigiosas, praxerosas, ca s'allucant; opuru commenti candu unu no arranescit a scrufiri cuntatus, relatzionis, connoscèntzias cun personas, cosas o fatus ca produsint su beni suu, su benessìri suu, sa comodidadi sua, sa libertadi sua de sa scravidadi, o candu unu si depit separai a marolla de sa mamma, de su babbu, de is fradis, de is sorris, de is amigus e de is cumpangius, de is parentis amaus. Sa repressioni de is disigius est una de is prus abitualis percetzionis de su "dukkha", de su chi narant "sunfrimentu esistentziali".
Prus in generali, su ca si cumprendit in sa "Prima Nobili Beridadi" est ca esistit in sa vida de s'Omini unu sunfrimentu esistentziali assotziau a s'impermanèntzia de totu is cosas, a su fatu ca su destinu de onnia cosa est su de agabbai.
- Samudaya: "esistit un'origini de su sunfrimentu esistentziali"
Su sunfrimentu esistentziali no est nexi de su mundu, nimmancu de su destinu o de una divinidadi; nimmancu sutzedit acasu. S'origini sua est a intru de nosu, de su cicai nostu sa felicidadi in su chi est transitòriu, spintus de su disigiu (trsna, in pāli: «taṇhā» o «brama») po su chi no est satisfadori. Si manifestat me is tres formas kamatrsna o «disigiu de ogetus sensualis»; bhavatrsna o «disigiu de essiri»; vibhavatrsna o «disigiu de no essìri».
- Nirodha: "esistit s'emancipatzioni de su sunfrimentu esistentziali"
Po sperimentai s'emancipatzioni de su sunfrimentu esistentziali, tocat lassai fuiri de nosu s'incuru po trsna, s'atacadura a is cosas e a is personas, e cumprendiri ca sa scaba de valoris ca si fait incurai de issu est ingannosa poita si fait crei ca su chi est provisoriu est prus disigiabili.
- Magga (pāli) o Marga (sanscritu): "esistit unu caminu praticu de sighiri po s'emantzipai de su sunfrimentu esistentziali".
Est su caminu spirituali de pigai po s'acostai a su nirvana. Issu est connotu commenti su «Nobili Caminu de Otu partis».
Su Nobili Caminu de Otu partis[modìfica | edit source]
Sa "Cuarta Nobili Beridadi" cunsìstit in su "Nobili Caminu de Otu partis" (ariyo atthangiko maggo) ca condusit a sa prena e cumpleta realizatzioni spirituali buddhista gratzias a su lassai a pabas cussu conditzionamentu costituiu de su sunfrimentu esistentziali ca acumpangiat sa vida de s'omini de candu nascit.
Is elementus de su "Nobili Caminu de Otu partis"
Podint essìri cracullaus sigundu tres tipologias. Perou custu ordinamentu no bolit nai ca esistit una mata gerarchica a intru de is otu elementus, e nimmancu ca esistit unu ordini de sucessioni e de importàntzia a intru de issus atotu. Sa pratica buddhista dona cura a is otu elementus totu paris e issus movendi•si paribari giaint vida a una realizatzioni sinergica.
- Sa "prima tipologia" interessat a sa «sabiesa» (paññā).
- Intendimentu giustu (sammā diṭṭhi) est a nai su individuai is "Cuatru Nobilis Beridadis" gratzias a sa pretzisa connoscèntzia insoru e a sa pretzisa bisioni insoru ca sighit.
- Resolutzioni giusta (sammā sankappa) est a nai s'impignu giustu agiudau de sa intentzioni giusta in su dominai su trsna (s'atacadura a su disigiu de biviri, a sa brama e a sa gullosia de esistiri, de cambiai o de si liberai, a su disigiu de afirmai su «sei esistenti» propiu) in manera de aguantai sa aspiratzioni giusta ca sighit a sa motivatzioni giusta, po no si lassai conditzionai de sa «sidi de esistiri», càusa de su Samsāra.
- Sa "sigunda tipologia" interessat sa «moralidadi» (sīla).
- Fueddu giustu (sammā vācā) est a nai s'assuntzioni de sa responsabilidadi de is fueddus chi naraus, gendi attentzioni a commenti ddus sceraus e valutendi•ddus in manera chi no fetzant abarrai mali a is atrus e de cunsighèntzia a nosu puru; custu bolit nai ca sa manera nosta de si cumportai depit tenniri contu e depit currespondiri a sa manera nosta de fueddai.
- Atzioni giusta (sammā kammanta) est a nai s'atzioni ca no si incurat de is benefitzius individualis, fata chentza de atacadura po is frutus ca de issa s'iant podiri boddiri. Est puru "s'atzioni ca si cunformat commenti depit essiri a sa situatzioni", in su sentidu ca no ddui est prus diferèntzia a intru de s'atzioni individuali e s'atzioni de su karma cosmicu in relatzioni a sa situatzioni innui su fai individuali si determinat. In custa circustàntzia su fai giustu individuali fait andai aici de acòrdiu su karma specificu produsiu de s'atzioni individuali a su karma cosmicu, de no fai distinghiri prus su karma individuali de cussu universali e duncas fendi bessiri sa prima una cumponenti ìntima e indivisibili de sa sigunda. Po custu motivu s'"atzioni giusta" est puru craculat commenti unu "fai chentz'e fai".
- Cunduta giusta de vida (sammā ājiva) est a nai biviri in manera echilibrada evitendi is abusus, procurendi•si unu sostentamentu cun bonas trassas ca no faint dannu a is atrus. Custu comportat puru sa dominadura giusta de is intentzionis propias, in manera chi siant sempri orientadas faci a sa linea de mesania de cunduta de vida (majjhama patipada) gratzias a una atzioni giusta (sammā kammanta).
- Sa "tertza tipologia" interessat sa specificidadi de sa «meditatzioni buddhista» (samadhi).
- Isfortzu giustu (sammā vāyāma) est a nai lassai andai s'istadus chi no si faint beni a sa saludi e s'incurai sceti de is chi si faint beni. Bolit nai puru cunfidai in sa bonesa de sa pratica buddhista propia insìstendi e impegnendi•si in unu giustu i echilibrau isfortzu, motivau de sa fiducia (saddhā) ca ndi benit de s'arresultaus scrùfius in s'avantzadura fata in su caminu personali de sa realizatzioni spirituali propia e in s'avantzadura faci de una sempri prus manna capatzidadi de esercitai una atzioni giusta (sammā kammanta) in sa pratica buddhista propia.
- Cussèntzia giusta (sammā sati) est a nai sa capatzidadi de tenniri sa conca priva de confusionis, chentz'essiri conditzionada de sa brama e de s'atacadura (trsna)
- Pratica giusta de sa meditatzioni (sammā samādhi) est a nai sa capatzidadi de tenniri su cumportamentu intimu giustu chi potat a su dominiu giustu de sei atotu duranti sa pratica de sa meditatzioni (dhyāna).
In su Buddhismu Zen si usat su fueddu giapponesu "zanmai" intamas de su fueddu sanscritu "samadhi", cun su significau de conchista de su livellu prus elevau de "unioni", identificatzioni de su sei individuali cun sa realidadi esistenti. Est consillau meda in sa circustàntzia de s'otavu elementu de su caminu de otu partis su de usai su fueddu "zanmai", poita issu implicat unu istadu de a intru innui sa menti est assolutamenti libera de strubbus i est suspia de sa concentratzioni, ca si est apricada commenti si depit, est una carateristica spetzifica pedia in sa "pratica giusta de sa meditatzioni"
Ddui funt cuatru dhyāna (sanscritu) o jhāna (pāli).
- Su primu dhyāna est una conditzioni de satisfatzioni depia a s'arraxonamentu e a sa spricuadura.
- Su sigundu istadu est sa tranchillidadi chentza de arraxonamentu in sa spricuadura.
- Su tertzu potat a sa mancàntzia de onnia conditzionamentu ca benit de su trsna ca istat a sa basi de su sunfrimentu, indispensabili cosa de sciri po arribai a s'istadu ca sighit.
- Su cuartu cunsistit in su nirvana (sanscritu) o nibbāna (pāli), est a nai in su superamentu de su sunfrimentu esistentziali gratzias de su "pentzamentu-chentz'e-pentzamentu" e su «fai-chentz'e-fai» cunsighèntzia s'unu e s'atru de sa realizatzioni de sa perfeta «scidada spirituali buddhista», sa nominada "buddhidadi", est a nai sa «callidadi de Buddha» presenti in onnia Omini.
Su fueddu dhyāna est a s'origini de su fueddu sinogiapponesu zen: candu su Buddhismu est arribau in Cina, fut istetiu adatau a sa limba cinesa (chan). In seghida su Buddhismu fiat lompiu in Giapponi i una iscolla de importu mannu tenit custu nomini.
Diversas maneras de s'acostai a sa definitzioni de Buddhismu[modìfica | edit source]
Po cantu spetat a sa definitzioni de su Buddhismu ddui funt opinionis diferentis. Su Dalai Lama at definiu su Buddhismu «una scèntzia de sa menti». Sigundu cancu atru s'iat podiri puru definiri religioni, o a onnia modu iat tenniri carateristicas de tipu religiosu; sigundu atrus, s'iat podiri puru definiri una filosofia de vida, o a onnia modu iat tenniri carateristicas de tipu filosoficu; sigundu atrus ancora in su Buddhismu ddui funt totu e is duas carateristicas; e po urtimu atrus negant ca su Buddhismu fetzat parti de custas categorias specificas, de su momentu ca su Buddha atotu, candu s'agatataiat, a chini ddi pregontaiat si is cosas ca naraiat fiant «teistas», «ateas», o costituiant una «filosofia de vida», no arrispondiat mai e si nd'abarraiat sempri citiu. Propiu custa assèntzia de indìtzius e informatzionis at permitiu ca su buddhismu in prus de milli annus de istoria e de isvilupu in onnia parti de su mundu, fessit tolleranti de una manna variedadi de praticas a intru suu, fintzas a ndi bessiri cussa complessidadi de manifestatzionis e de facis oi presentis e ca funt puru causa de custa diversidadi de orientamentus e de opinionis a susu de sa definitzioni sua.
Buddhismu e religioni[modìfica | edit source]
In s'origini sua su Buddhismu si nd'abarraiat efetivamenti atesu de calisisiat pentzamentu religiosu. Buddha, in sa cica sua spirituali e in sa predica sua, s'arrefudat de afrontai chistionis de tipu religiosu chi interessant s'esistèntzia de un printzipiu divinu assolutu, o s'ipotetica natura de una anima separada de su corpu: chistionis de custa arratza no benint ni negadas ni afermadas, ma simplementi lassadas in su mudori. Castiendi•ddu aici su Buddhismu, a su printzipiu, si ndi stesiat meda de s'induismu de insandus, ca teniat commenti nùcleu s'identidadi intre su deu individuali e s'Assolutu divinu. Puru po cantu spetat a su Nirvana, ca puru est s'obietivu urtimu de sa pratica Buddhista, su Buddha e sa literadura Buddhista ca sighint preferint ddu definiri in negativu, chentz'e nd'afirmai nudda de su chi a issu pertocada. Custu no bolit nai ca su Nirvana cunsistada in su nudda: bolit nai simplementi ca limbagiu e pentzamentu no si podint acostai, ca no s'arranescit a contai cun is categorias concetualis poita sa sustàntzia sua est sa sbudiesa.
Onnia modu, pagu tempus a pustis de sa moti de su Buddha, si cummintzat a biri unu protzessu de «deificatzioni» de su maistu, contzepiu sempri prus pagu commenti omini ugualli a is atrus e sempri prus commenti creadura dotada de facultadis ispantosas e subrumanas. A custu protzessu de deificatzioni si nd'acostat unu cultu populari relativu a su Buddha e a is arrelìchias suas. In su sèculus a pustis, duncas, benit isvilupada a intru de su Buddhismu una fenomenologia devotzionali, fata de témpius, oratzionis e mitologia ca si cunfigurat a intru de is lacanas commenti una religioni de a berus. Castiendi•ddu aici ddui est chi afirmat, po cantu spetat a su Buddhismu Mahāyāna, ca issu siat una religioni.
Ddui est de nai ca puru si is diversas iscollas de su Buddhismu funt de acordiu in su de s'arrefudai de definiri in sensu positivu unu eventuali printzipiu divinu Assolutu, no benit a onnia modu negada s'esistèntzia de entidadis superioris a s'omini, est a nai is numerosas divinidadis de su politeismu. Su Buddhismu, no at mai negau s'esistèntzia de is deva in s'induismu aici commenti no at mai negau cussa de is kami giapponesus i antzis ddui est de nai ca nd'at acciuntu atrus: sceti in sa manera de biri Buddhista puru custas divinidadis (no contzepias commenti eternas o incorrutìbilis) faint pati, impari a s'omini e a totugantas is criaduras biventis, de su ciclu de su diveniri e de su sunfrimentu. Su Buddhismu at imbentau duncas meda contus innui una, o unu niaxi de divinidadis, cabat de su celu po ascutai cun arrispetu su fueddu de su Buddha o po ddi fai cancua praxeri, «incluendi•ddus a intru de is laicus», fendi•ddus devotus de pigai a esempiu e protetoris de su Buddhismu.
Ddui est de notai a sa fini ca, in dì de oi, me is biddas innui sa pati prus manna de sa populatzioni est buddhista o innui su Buddhismu at tentu una influèntzia culturali manna (Giaponi e Indotzina po esempiu), in sa percetzioni populari su Buddhismu est biu e cunsiderau commenti una religioni.
Buddhismu i ateismu[modìfica | edit source]
Cancunu pentzat ca sigomenti su Buddha at sempri bòfiu evitai de fai afermatzionis a susu de s'Assolutu, s'imparamentu suu est de siguru «ateu». Atrus creint ca su Buddhismu est ateu poita is divinidadis de su Brahmanesimu (ca a sa fini at a diventai Induismu), no podint fai evitai a s'omini su sunfrimentu de sa vida, e duncas ddui creiri o no ddui creiri no at a cambiai is cosas e s'Omini. Sigundu su Buddha s'omini depit agatai su camminu ca condusit a sa «scidada interiori» propia i a sa personali realizatzioni spirituali, gratzias a sa pratica individuali e a s'esamini criticu de s'esperièntzia personali (su dhamma-vicaya) sighendi su métodu introspetivu indicau de su Buddha atotu (su Bodhipakkhika Dhamma).
Puru papa Giuanni Paulu II, at biu in su Buddhismu unu fundamentu de ateismu, fendi cresciri aici sa tesi e is argomentatzionis de chi cicat de cumprovai in su Buddhismu unu sistema essentzialmenti ateu; issu afirmat in su libru-intervista Varcare la soglia della speranza de Giovanni Paolo II., ca «su Buddhismu est po su prus unu sistema ateu» de su momentu ca dd'ammancat s'acostamentu cun Deus: «Sa prenesa de su stesiamentu buddhista no est s'unioni cun Deus, ma su chi narant nirvana, est a nai unu istadu de indiferèntzia perfeta po su chi pertocat su mundu» e sighit narendi ca «su Buddhismu est, commenti su Cristianesimu, una religioni de salvesa, ma is dotrinas de salvesa de s'unu e de s'atru funt a intru de issas "cuntrarias"». S'evidentziat duncas s'ammancàntzia de riferimentus a is fueddus de «Deus» e/o «Divinidadi», fendi notai ca si riferit sceti in una manera generica a unu «agiudu superiori» ca no est agiudu «divinu». Custas opinionis naradas de su rapresentanti prus importanti e mannu de sa cresia catolica a susu de su Buddhismu, funt fundamentalmenti de acordiu cun unu documentu pretzedenti de su "Conciliu Vaticanu II (Nostra Aetate - 28 de Santuaini 1965)", puru si innoi si usant fueddus prus cuntziliantis poita sa politica interreligiosa ca ddui fut istetia innantis fiat prus moderada: «In su Buddhismu, sigundu is varias iscolas suas, benit connota sa insuficièntzia radicali de custu mundu mudangiosu e si imparat unu caminu innui is ominis, cun coru devotu e fiduciosu, arranescint a acuistai s'istadu de liberatzioni perfeta o de imbàtiri a s'istadu de alluidura suprema gratzias a is isfortzus fatus e a s'agiudu begnu de su celu»,
Custas funt is printzipalis arraxonis de chi iat bolliri identificai su Buddhismu commenti una genia de ateismu.
Negada est custa interpretatzioni atea de su Buddhismu de chi narat ca s'ateismu, essendi sa negatzioni massima de Déus, costituiscit issu atotu unu assolutismu, e duncas si depit cracullai commenti istrangiu a su Buddhismu ca si fundat in s'echilibrau "Caminu de mesu" (su Nobili Caminu de Otu Patis) ca, bogat po natura sua atotu caisisiat forma de assolutismu, si ndi stesiat duncas de s'unu e de s'atru, de su teismu e de s'ateimu puru. Duncas is iscrùpulus ca su Buddha sempri s'est postu in sa chistioni de s'Assolutu fiant po evitai de arruiri in una de is duas positzionis.
Stesiendi•si duncas de onnia forma de assolutismu, su Buddhismu essendi espressioni de su «Caminu de mesu» indicau de su Buddha in su famosu e fundamentali «discorsu suu de Benares», no podit a onnia modu no cunsiderai is chistionis esistentzialis propostas de s'ideologia teista e de cussa ateista, puru si ancòra no funt stetias risolvias.
Custas funt is printzipalis arraxonis de chi creit ca no esistit sa possibilidadi de identificai su Buddhismu commenti una genia de ateismu e duncas de ddu biri commenti negatzioni assoluta de Divinidadis (deismu) e/o de unu Deus specificu (teismu).
Si s'ateismu si bolit cunsiderai commenti s'abilidadi de afrontai «in manera critica» is dificultadis chentza de fai riferimentu a su chi superat sa realidadi, insandus si depit amitiri ca chentza de custa abilidadi est impossibili «imprassai» su Buddhismu, est a nai si ndi scidai. Su «Buddhismu nudda negat», mancai a onnia modu «est una religioni chentza Deus», chentz'anima (e chentza sei), chentza credèntzia e chentza misteru, basat a susu de sa cumprensioni de is ideas ca dda fundant e no in sa fidi. Ddui est istetia «una seta sceti», sa mahāsāmghika de is lokottaravādin ca cunsiderada Buddha unu omini trascendenti (lokottara, est a nai commenti de Deus) e su Buddha istoricu commenti unu fantasma (nirmānakāya) derivau de issu. Funt istetius issus a scurpiri is monumentus mannus de su Buddha me is rocas de su Bamiyan, is propius ca funt istetius bombardaus de is talebanus; essendi musulmanus iconoclastas is talebanus, est a nai destruidoris de immàginis, ant fatu s'errori de cunsiderai is scurturas commenti paganas. Puru si me is intentzionis de sa seta «ddui fiat idolatria», is istatuas rapresentaiant unu omini e no unu Deus, e is talebanus ant sciasciau una rapresentatzioni umana e po nudda divina poita Buddha est a donnia modu sceti unu omini.
Buddhismu e filosofia[modìfica | edit source]
Po cantu spetat a is arraportus a intru de Buddhismu e filosofia, sa chistioni est rendia prus complicada de sa definitzioni difitzili de su cuncetu de filosofia.
In su pentzamentu modernu, ca sighit a su sigulu XVI e a sa rivolutzioni scentifica, comunementi po filosofia s'intendit su «studiu de su significau e de sa giustificatzioni de sa connoscèntzia de s'aspetu prus universali de is cosas». Sa filosofia est duncas una forma de spricuadura de su sciri, ca bolit descriri sa natura prus profunda de sa realidadi. In custu sentidu est possibili rilevai aspetus filosoficus a intru de su Buddhismu. Sa presèntzia de chistionis bias commenti incongruentis in sa dotrina de su Buddhismu prus antigu (po esempiu sa negatzioni de s'esistèntzia de unu deu individuali) iat generau, me is séculus a pustis, speculatzionis teoricas mannas meda in sa tenta de ddas arrisolviri. Speculatzionis teoricas meda botas estremamenti complicadas, basadas assusu de sistemas de logica sofisticaus, ca discutint chistionis commenti cuddas de s'esistèntzia de su deu, o de unu printzipiu de causalidadi, ca podint agatai de is analogias a intru de sa filosofia de origini europea. Custas speculatzionis s'agatant po esempiu in s'iscola de su Madhyamaka o de su Vijnanavada.
Ddui est chi fait notai ca in su Buddhismu custas speculatzionis teoricas no funt diretas a definiri una descritzioni definitiva de sa realidadi (ambitzioni, custa, tipica de sa filosofia europea moderna), ma prus chi atru funtis strumentus momentaneus po permitiri a su praticanti Buddhista de fai svanèssiri is pregiudìtzius ratzionalis chi tenit arrispetu a sa realidadi in vista de s'ampuàda a su Nirvana.
A onnia modu, ddui est puru chi arrispondit ca in sa filosofia europea prus antiga, est a nai in cussa greca, su sciri ratzionali no fiat fini a sei atotu ma teniat una funtzioni strumentali in vista de un'ampuada spirituali. Aici sa dialetica platonica srebiat po podiri ampuai a su mundu puru de is ideas, i a sa propia manera is iscolas ellenisticas usaiant sa cica speculativa po scrufiri unu istadu mentali a s'aprigu de is strumbulladuras emotivas (commenti in su Stoicismu o in s'Epicureismu) o, po ampuai a una realidadi noa no definibili a fueddus (commenti in su Neoplatonismu). De notai ddui est ca, po cantu spetat a sa filosofia greca, s'ampuada filosofica non fiat sempri sceti mentali, ma si codrimingiaiat puru cun esercitzius fisicus, commenti po esempiu su cuntrollu de s'arrespiru, meda simbillantis ai cuddus buddhistas (susténnia est custa teoria de Pierre Hadot, istudiosu de su pentzamentu grecu antigu).
A sa fini ddui est de nai ca, po chi afirmat sa possibilidadi de fai analogias a intru de sa filosofia europea e su Buddhismu, no funt de lassai is assimbilàntzias cun sa teologia negativa, ca afundat is arrexinas suas in su Neoplatonismu e, gratzias a su Pseudu-Dionigi e Meister Heckart arribat cun Nicola Cusano fintzas a su printzipiu de sa modernidadi.
Sigundu sa manera de pentzai de su Buddhismu, s'origini e sa fini de s'universu no podint essiri avertias o cumprendias de s'omini, commenti puru totugantas is callidadis chi interessant a sa menti atotu. S'universu tenit in su fundu suu sa sensatzioni, s'intendimentu, sa connoscèntzia e is efetus mentalis relativus. Connosciri custu spàtziu po su chi est e in onnia cosa e lompiri a ddu superai est lompiri a sa prena alluidura. Meda botas sballiendi benit interpretau commenti unu nudda, una ammancàntzia o unu stampu nieddu, in beridadi issu acapiat onnia cosa. A custu spàtziu su Buddha ddu definit commenti sbudiesa ca cumprendit e connoscit totu is tempus e totugantas is diretziònis.
Ni teismu e religioni, ni ateismu, ni filosofia de vida[modìfica | edit source]
Is positzionis de cuddus ca funt favorevolis a definiri su Buddhismu unu «Caminu spirituali (magga) de pratica e disciprina (dhamma vinaya) individuali» ca lassat de una pati is concetus de teismu, ateismu e filosofia de vida e duncas no ddu incluint a intru de is religionis, ni a intru de is ideologias e filosofias, s'arrimant a susu de diversas genias de motivus.
- Is concetus de religioni e filosofia funt nascius e si funt isvilupaus me Otzidenti, est a nai in sa traditzioni europea, e prus chi atru in s'istoria longa de su Cristianesimu e de sa influèntzia sua a susu de sa cultura europea; istoria ca pagu assimbillat a sa manera de biri su mundu ca tenit s'Asia Orientali. In custu sentidu iat essiri un'assurdidadi de printzipiu aplicai concetus commenti cuddus de religioni e filosofia a cancuacosa commenti su Buddhismu, nasciu e pesau in culturas ca, fintzas a cancua séculu fait, no connosciant custus concetus. Po esempiu s'istudiosu italianu Mario Piantelli afirmat ca ponniri a cantepàri is diversus tipus de Buddhismu «sic et simpliciter a is atrus "ogetus-religioni" costruius in manera prus o mancu arbitraria afibiendince•ddus a intru de su cuntestu ispantosamenti cumplicau de su mundu indianu podit arrisurtai, po sa prima temporada de s'istoria insoru, detzisamenti sballiau e desvianti». Sempri Piantelli, fait notai commenti su Buddhismu, in s'origini sua, cumportat «una preferèntzia soteriologica bastanti «anti-religiosa», assumancus sigundu sa manera traditzionali de definiri sa religioni».
- Su Buddha paragonaiat sei atotu a su dotori ca, agatendi•si de ananti a unu omini ingotu de una frècia, a innantis de totu si donat de fai curendi•ddi sa ferida, moviu de sa prioridadi de ddi salvai sa vida, intamas de si preocupai po prima cosa de cicai s'arceri chi aiat tirau sa frècia lassendi morriri in s'ìnteris s'ingotu. Po su Buddha, duncas, pigai positzioni a susu de chistionis commenti su teismu, ateismu, filosofia di vida, currispondit a s'angustiai in sa cica de s'arceri, commenti faint is religionis, is ateus e is filosofias; custas pigadas de positzioni funt istrangias cumpletamenti a is imparamentus de su Buddha ca no si nd'incurat de issas e de cunsighèntzia su Buddhismu puru, craramenti, pigat s'arraxoni propia de essiri in manera cumpletamenti indipendenti de custas chistionis esistentzialis, proponendi•si sceti de curai su sunfrimentu postu a su centru de is Cuatru Nobilis Beridadis ogetu de s'alluidura de su Buddha e de su messagiu suu, intamas de chistionai de commenti o po nexi de chi si ndi originat su sunfrimentu atotu e poita s'Omini ndi siat corpiu.
- Su Buddha atotu, candu s'agataiat, a chini ddi pregontaiat si is imparamentus suus fessint teistas, ateus, o costituessint una filosofia de vida, issu no arrispondiat mai, abarrendi•si sempri citiu. Custa manera de si esprimiri de su Buddha de ananti a sa crara dimanda de pigai positzioni a intru de teismu, ateismu e filosofia di vida, arrisurtat determinanti in sa chistioni de commenti benint cunsideradas custas rispetivas positzionis esistentzialis in su Buddhismu, e de commenti issu s'est svilupau a pustis sa moti de su Buddha. Su de s'abarrai citiu potat a pentzai ca su Buddha atotu bolliat a posta lassai de una pati custas chistionis me is imparamentus suus, no si podit interpretai custu cumportamentu commenti tostorrudesa de su momentu chi pagu a innantis de morriri su Buddha atotu fiat stetiu craru meda in su nai «ca issu aiat oramai arrispostu a onnia possibili pregonta de imparamentu fata de sa comunidadi de is paras». Su chi at nau, fait pentzai a una voluntadi crara de pati de su Buddha in su no bolliri acciungiri nudda de prus e in su no bolliri modificai nimmancus candu dd'abarraiat pagu de vida sa positzioni sua de «lassai de una pati is temas de teismu, ateismu e de filosofia di vida».
- Si ligit in su Mahāparinibbānasuttanta («s'allegàda manna de su nibbāna definitivu»), sigunda setzioni, versu 32
- Po custa ammancantzia de craras indicatzionis de pati de su Buddha atotu a susu de calissasiat sa categoria prus apropriada, a intru de is diversas positzionis esistentzialis, po collocai is imparamentus suus, est possibili puru definiri su Buddhismu unu «Caminu spirituali de disciprina e pratica individuali» in manera de podiri lassai de una pati gratzias a custa definitzioni is concetus de «teismu», «ateismu» e «filosofia de vida», aici commenti aiat fatu su Buddha atotu candu s'agataiat in vida e in manera de incluiri in s'ìnteris a intru de tali definitzioni puru s'indicatzioni de su Buddha, cuntennia in s'«allegàda de su nibbāna definitivu», ca spronada a sighiri in su camminu individuali propiu (essiri "dīpa") de atziada e realizatzioni spirituali, pighendi aprigu in sei atotus gratzias a s'esperièntzia personali propia de spricuadura de su dhamma (su dhamma-vicaya), sigundu su metodu introspetivu (Bodhipakkhika Dhamma) de issu imparau, ca condusit a sa prena realizatzioni buddhista gratzias a sa chi si narat «scidada spirituali buddhista».
- A susu de s'inclassifibilidadi de su Buddhismu commenti forma de ateismu, ddui est unu cummentu de su venerabili Sri Dhammananda: "Est ateu su Buddhismu?(Da: “What Buddhists Believe” di K. Sri Dhammananda, pati sigunda, capitulu 6, pagg. 128-9.)
Bibliografia[modìfica | edit source]
De sighida una bibliografia arraxonada de is testus 'de su' e 'a susu de' su Buddhismu in limba italiana.
Testus generalis a susu de su buddhismu, totugantas is iscolas[modìfica | edit source]
- Richard H. Robinson; Willard L. Johnson, La religione buddhista, Roma, Ubaldini, 1998. ISBN 88-340-1268-2
- Giangiorgio Pasqualotto, Illuminismo e illuminazione. La ragione occidentale e gli insegnamenti del Buddha, Roma, Donzelli, 1997. ISBN 88-7989-349-1
- Stephen Batchelor, Il Buddhismo senza fede, Neri Pozza, 1998. EAN 9788873056508
- Alexandra David-Nèel, Il Buddhismo del Buddha, Genova, ECIG, 2003.
- Bernie Glassman, Cerchio infinito. La via buddhista all'Illuminazione, Mondadori, 2003.
Testus canonicus atinentis a su Buddhismu de is Nikāya o a su Buddhismu Theravāda[modìfica | edit source]
Funt is testus cunsideraus canonicus de totugantas is iscolas buddhistas. Tocat arragodai ca s'iscola Theravāda cunsiderat "canonicas" sceti is operas cuntennias in su Canoni pāli.
- La Rivelazione del Buddha - I testi antichi, Raniero Gnoli (a cura di), Milano, Mondadori, 2001. ISBN 88-04-47898-5
- Contiene una selezione di scritti dal Canone pāli, dal Canone tibetano nonché un sūtra, lo Śālistambasūtra, scoperto agli inizi dello scorso secolo nel Gilgit.
- Canone buddhistico - Testi brevi, Vincenzo Talamo (a cura di), Torino, Bollati Boringhieri, 1961 (rist. 2000). ISBN 88-339-1260-4
- Contiene il Dhammapada, Itivuttaka e il Suttanipata estratti dal Canone pāli.
- Saṃyutta Nikāya'', Vincenzo Talamo (a cura di), Roma, Ubaldini, 1998. ISBN 88-340-1293-3
- È la pubblicazione del terza raccolta contenuta del Sutta Pitaka del Canone pāli.
Testus canonicus po su Buddhismu Mahāyāna[modìfica | edit source]
Funt testus cunsideraus canonicus sceti de is iscolas de su Buddhismu Mahāyāna e de su Buddhismu Vajrayāna. No funt cunsideraus canonicus de s'iscola Theravāda e de is atras is iscolas de su Buddhismu de is Nikāya, cust'urtimas funt totugantas sparessias.
- La Rivelazione del Buddha - Il Grande veicolo, Raniero Gnoli (a cura di), Milano, Mondadori, 2001. ISBN 88-04-51354-3
- Cuntenit una antologia de sūtra de su Buddhismu Mahāyāna e de tantra de su Buddhismo Vajrayāna bogaus a pillu de su Canoni cinesi e de su Canoni tibetanu.
- Peter Harvey, Introduzione al Buddhismo. Insegnamenti, storia e pratiche, Le Lettere, 1998. ISBN 88-7166-390-X
- Christmas Humphreys, Dizionario buddhista, Astrolabio Ubaldini, 1981. ISBN 88-340-0681-X
- Klaus K. Klostermeier, Buddhismo. Una introduzione, Fazi, 2005. ISBN 88-8112-603-6
- Kulananda, Buddhismo, Armenia, 1997. ISBN 88-344-0785-7
- Damien Keown, Buddhismo, Einaudi, 1996. ISBN 88-06-14797-8
- Luciana Meazza, Le filosofie buddhiste, Xenia, 1998. ISBN 88-7273-300-6
- Lama Ole Nydahl, Buddhismo della Via di Diamante, Mediterranee,
- Mario Piantelli, Il Buddhismo Indiano in Storia delle religioni - 4. Religioni dell'India e dell'Estremo Oriente, Giovanni Filoramo (a cura di), Roma-Bari, Laterza, 1996. pp. 275-368.
- Mauricio Y. Marassi, Il Buddhismo mahāyāna attraverso i luoghi, i tempi e le culture. L'India e cenni sul Tibet, Genova-Milano, Marietti, 2006. ISBN 88-211-6549-3


text: Anselmo, Santo, Arzobispo de Canterbury (1491) Opera [Cur Deus homo; De incarnatione Verbi; De conceptu virginali; Prosologion; Monologion; De processione Spiritus Sancti; De casu diaboli; Pro insipiente; De miseria hominis; De diversitate sacramentorum; De fermentato et azymo; Expositio membrorum et vestimentarum Dei; De voluntate Dei; De concordia praescientiae et praedestinationis; De concordia gratiae et liberi arbitrii; De libero arbitrio; De veritate; De similitudinibus; De mensuratione crucis; Meditationes; De redemptione generis humani; De passione Christi; Stimulus amoris; Homilia in Evangelium "Intravit Jesus"; De excellentia Virginis Mariae ; Epistolae]. [Objeto digitalizado]


text:
Licàntropu
Su licàntropu (dae su gregu λύkoς lýkos, “lubu”, e ἄvθpwπoς ànthropos, “òmine”), naradu finas òmine lubu o lubu ritzu, est una de sas creaduras mostruosas de sa mitolozia e de su forcrore, posteriormente devènnidas tìpigas de sa literadura de s'orrore e de su tzine de s'orrore.
Cunforme a sa paristòria, su licàntropu est un'esser umanu cundennadu dae una maledissione a si mudare in una bèstia ferotzas cun onzi prenilùniu: sa forma de sa cale si contat prus fitianu est sa de su lupu, peroe in unas cantas curturas prebalessent s'ursu, su boe o su gatu agreste. In sa narrativa e in sa tzinematografia de s'orrore sunt istados annantos àteros elementos chi fartaiant in sa tradissione pobulare, comente su fatu chi lu si podat ochier petzi impreende un'arma de prata, o puru chi su licàntropu trasmitat sa cundissione sua a un'àteru èssere umanu a pustis de lu mosser. Argunas pessones creiant chi, ochiende su lubu in antis de sa prima mudadura, tzelaret sa maledissione.
In prus de custu, est importante a remarcare chi sos tèrmines lubu ritzu e licàntropu non sunt semper sinònimos: difatis, in sas paristòrias pobulares su lubu ritzu a bias est sintzillamente unu lubu mannu cun avesos antropòfagos, a su cale podet esser assotziada o nono una natura mostruosa. Addae de custu, in su casu de su lupu ritzu comente mudaformas, si podet diferentziare su lubu ritzu, chi si mudat contra a sa boluntade sua, dae su licàntropu, chi si podet mudare onzi bia chi lu disizet e sena perder s'assentu (sa cumponidora umana).
In sa literatura mèdiga e sichiàtriga, peri su tèrmine “licantropia” est istada descrita una sìndrome istèriga chi diat aer còrfidu sas pessones, faghende chi learent posturas de lubu in tempus de cundissiones particulares (comente sas notes de luna prena). In modu anàlogu, unu “licàntropu” fiat sintzillamente una pessone afetada dae custu istrobu. In tempos reghentes, s'esistèntzia de s'istrobu naradu est istada cussiderada rara a beru o foras male chistionada dae sa sichiatria etotu.


text:
martedì 7 settembre 2010
Tres libbrus po s'istadi sardaresa
Est acabbada sa rassigna "tres libbrus po s'istadi sardaresa" promòvia de sa Pro Loco de Sàrdara in su coru de su centru stòricu nodiu.
Is presentadas de is tres libbrus in sardu: Tres cummèdias sardas, Crònaca de una morti annuntziada, Sa losa de Osana, sa genti ddas at agradèssias, in medas si ddoi funt acostaus, tentu contu puru ca custas manifestatzionis no faint pinnicai apari mai sa genti a cambarada manna.
Est stètia s’ocasioni po poni nosu etotu in su centru de su mundu nostu po mèdiu de literadura e lìngua tropu bortas scarèscia, a su puntu de essi oramai arrischendi de si sperdi.
Eus ammostau ca is sardus no scint produsi sceti binu, pani, casu e sartitzu bonus ma cultura chi no est sceti strocidura de sa cultura allena; bortas medas de calidadi puru, ma strocidura abarrat, bastat a cumpudai sa lista de is rassignas chi ànimant festas e acontèssius de is biddas anca su prus de is bortas no si circat nemancu de donai unu sinnu de originalidadi o de sardidadi: pigadas in pesu e copiadas pofintzas in is pinnicas prus piticas.
S’est nau puru ca chi oi is sardus funt ancora “pocos locos e malunidos" dipendit meda de unu sistema scolàsticu e de pesadoria allena chi a totus is livellus dennegat sa specificidadi culturali fata asubetotu de lìngua e stòria. Funt custus is elementus che podint portai a sa formatzioni de una cuscièntzia chi furrit cussu dìciu lègiu, ma a dolu mannu, beru. Mancai is leis, no si bint ancora crarus e èrridus cambiamentus de parti de un’istitutzioni chi unu tempus proibbiat a fortza de corpus e machìtzias sa lìngua nosta, ocasionendi faci a issa unu sentidu de bregùngia e grisu chi at acabbau po si ndi fai teni bregùngia de nosu etotu cumenti de sardus. Su sentidu de bascesa culturali chi nd’est bessiu a campu e chi in parti s’at acogomau politicamenti puru, incapas podit fai cumprendi meda de su malistai econòmicu nostu.
Sa cosa no est de pagu contu ca chena de cuscièntzia de apartenèntzia eus a sighiri a essi apetigaus culturalmente e duncas economicamenti de unu mundu sempri prus globalizau e chi s’at a ingurti che unu bentruxu chena de speru perunu de apellu, a nosu ma asubetotu a fillus nostu chi, mancai a làurea in busciaca, ant a sighiri a disterrai faci a logus sempri prus atesu lassendi sa buidesa in sa terra e me is corus de babbus e mamas.
Naturalmenti seus abetendi chi sa polìtiga si ndi scidit.
Is presentadas ddas eus registradas e postas in YouTube, in su giassu de sa Bibblioteca comunali de Santuèngiu
2 commenti:
- illiricheddu ha detto...
-
E' davvero notevole che nel sito di san Gavino, tra la saggistica spicchi un fondamentale saggio di Antonio Cassano "Il mio piede destro. La vera storia di Antonio Cassano". Grazie, svete fatto del ben. Da doriano ve lo posso ben dire a cuore aperto!
- 7 settembre 2010 13:16
- Pàulu Pisu ha detto...
-
Candu biu su bibbliotecàriu de Santuéngiu ge si ddu nau.
- 7 settembre 2010 16:46


text:
Antonio Amenduni
Antonio Amenduni
Antonio Amenduni si è esibito come solista a Carnegie Hall-Perelman Hall e Weill Recital Hall, ONU-Palazzo delle Nazioni Unite, Merkin Concert Hall-Lincoln Center, in New York, Auditorium Parco della Musica-Sala Petrassi di Roma, Teatro Regio di Parma, Teatro Dal Verme e Sala Verdi di Milano, Mozart Hall di Seoul, Concert Hall di Pechino, Oriental Arts Center di Shanghai, Teatro Reale e Atheneum Enescu di Bucarest, Ateneo di Madrid, Sala d’Oro del Musikverein di Vienna, Smetana Hall di Praga....